Anjing bertompok Czech

Anjing bertompok Czech atau anjing bertompok Bohemia (pada asalnya anjing makmal Horák) ialah satu baka anjing bersaiz sederhana. Baka ini, yang pada asalnya dibiakbakakan untuk tujuan makmal oleh František Horák di Praha pada tahun 1950-an, kini terutamanya anjing pendamping. Baka ini diiktiraf oleh Českomoravská kynologická unie tetapi tidak diiktiraf oleh FCI.

Sejarah
Ahli kinologi Czech František Horák ingin mewujudkan anjing unggul untuk kerja makmal. Beliau memerihalkan ciri-ciri yang diingini pada tahun 1954: saiz sesuai, lapis bulu licin, kesuburan tinggi, sifat baik, dan pengambilan makanan rendah. Perinduk anak anjing pertama dilahirkan pada tahun sama. Walaupun baka ini dibiakbakakan terutamanya untuk uji kaji, terdapat bukti minimum bagi sebarang uji kaji terhadap anjing bertompok Bohemia di Institut Fisiologi yang merupakan tempat pembiakbakaan. Terdapat sesetengah spekulasi mengenai kejayaan pemindahan ginjal kerana František Horák menulis nota ringkas tentangnya. Terdapat bukti pemindahan tisu dan anjing ini dikaji untuk epilepsi. Kewujudan baka ini kekal sebagai rahsia untuk orang awam sehingga ia dipersembahkan dalam pertunjukan anjing pada tahun 1961. Pada tahun 1981, sesetengah anjing ini di institut itu diberikan kepada pembiak baka. Ketika itulah para pembiak baka mula memanggilnya "anjing bertompok Bohemia". Walaupun permulaan menjanjikan, baka ini tidak diterima sebaik yang dijangkakan dan anjing ini berada di ambang kepupusan. Mujurnya, segelintir penggemar menemukan sejarah anjing bertompok Bohemia dan walaupun hampir tiada tempat untuk bermula dengan kelahiran semula baka ini, mereka mengumpulkan 11 ekor anjing di seluruh Republik Czech. Satu lagi perinduk anak anjing lahir pada tahun 1994 yang memberi baka ini harapan baharu. Setakat tahun 2022, terdapat sekitar 600 ekor anjing bertompok Bohemia.

Perangai
Baka ini ialah teman cemerlang untuk pemilik tidak berpengalaman. Ia mempunyai perangai baik dan ramah. Ia cenderung tidak agresif kerana tujuan asli pembiakbakaannya. Namun, ia merupakan anjing penjaga bagus kerana ia cenderung untuk menyalak terhadap orang asing. Ia sangat ramah terhadap manusia dan anjing lain - ia dapat hidup dalam kawanan. Jika terlatih dari usia muda, ia dapat mentoleransi haiwan lain juga. Ia diketahui sangat aktif, yang menjadikannya mahir dalam sukan seperti ketangkasan dan tarian anjing. Ia juga digunakan untuk terapi anjing. Ia sangat suka bermain dan menjalin ikatan kuat dengan keluarganya.

Penampilan
Anjing bertompok Czech ialah baka bersaiz sederhana. Jantan mencapai ketinggian pada paras kelasa dalam julat , betina pula . Panjang batang tubuh ialah 110–120% daripada ketinggian paras kelasa. Struktur tubuh berharmoni dan tidak terlalu berat, dengan bingkai sedikit berbentuk segi empat tepat dengan telinga terlipat. Terdapat kedua-dua varian lapis bulu pendek dan lapis bulu panjang. Lapis bulu pendek mempunyai lapis bulu bawah dan rapat di seluruh tubuh. Lapis bulu panjang pula, yang juga mempunyai lapis bulu bawah, berjela-jela dan hanya sedikit beralun.

Pewarnaan
Bulunya triwarna, dalam dua jenis pewarnaan sama rata, iaitu hitam-kuning-putih dan perang-kuning-putih. Nisbah antara bahagian gelap tubuh (hitam atau perang) dengan bahagian putih tubuh ialah 1:1, dengan warna dasar yang gelap dengan tanda-tanda kuning. Hamparan putih bertitik kuning di kawasan kuning dan bertitik gelap di kawasan gelap. Pembintikan adalah jelas pada setiap individu dan tidak patut mewujudkan kesan pewarnaan berbelak.

Galeri

Catatan

Rujukan

Bibliografi



Bertompok Czech, Anjing
Bertompok Czech, Anjing
Bertompok Czech, Anjing